b'\n_START_ARTICLE_\nTone \xc5\xa0ifrer\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0ifrer je 1936 diplomiral iz slavistike na ljubljanski Filozofski fakulteti. Od 1939 je pou\xc4\x8deval na gimnazijah na Ptuju in Murski Soboti. Na za\xc4\x8detku okupacije se je vrnil v \xc5\xbdabnico in sodeloval v NOB; bil je izdan, odpeljan v gestaposki zapor v Begunje na Gorenjskem, nato v koncentracijsko tabori\xc5\xa1\xc4\x8de Mauthausen, kjer je bil ustreljen kot talec.\n_START_SECTION_\nLiterarno delo\n_START_PARAGRAPH_\nPesmi o naravi, zemlji in kme\xc4\x8dkem \xc5\xbeivljenju je od 1938 objavljal v Ljubljanskem zvonu. Ti motivi so navdihovali tudi njegovo pogosto avtobiografsko obarvano pripovedni\xc5\xa1tvo, razpeto med idiliko kme\xc4\x8dke navezanosti na zemljo in dru\xc5\xbebeno stvarnostjo. \xc5\xa0ifrer je slogovno izhajal iz socialnega realizma in cankarjansko-impresionisti\xc4\x8dne lirizacije, v dnevni\xc5\xa1ko oblikovanem delu Kmet in stvari (izbor pesmi in proze, ki je 1947 do\xc5\xbeivelo povojno izdajo) pa se je naslonil tudi na murnovsko motiviko. V Ljubljanskem zvonu je od leta 1938 do 1941 objavil nekaj kratkih pripovedi in povest Mladost na vasi. Roman Vrnitev me\xc5\xa1\xc4\x8dana pa je ostal nedokon\xc4\x8dan._NEWLINE_\xc5\xa0ifrerjeva zbrana dela so iz\xc5\xa1la leta 1971 (uredil brat Jo\xc5\xbee \xc5\xa0ifrer).'